ร้านส้มตำเจ้าประจำอีกร้านที่ผมมักแวะเวียนมาทาน เนื่องจากไม่ไกลจากที่พักสักเท่าไหร่ ส่วนรสชาติก็ถือว่าใช้ได้เลยทีเดียว 

[ที่ตั้งและบรรยากาศ] เข้ามาทางซอยหอพฤกษา แมนชั่น มุ่งตรงเข้ามาจะเจอร้านนี้อยู่เยื้องๆ กับ เชอร์รี่ แมนชั่น ครับ โต๊ะที่นั่งจัดวางอยู่ข้างๆ ร้าน อากาศถ่ายเทดี ความสะอาดของร้านก็ถือว่าพอใช้ได้ครับ
เพื่อไม่ให้เป็นการเสียเวลา เดินเข้ามาก็หยิบเมนูเอาหน้าร้านเลยครับ พร้อมเลือกโต๊ะที่นั่ง อยากทานอะไรก็จดเองเลยครับ เมนูก็มีให้เลือกเหมือนๆ ร้านส้มตำ อาหารอีสานทั่วไป จดๆ รายการเสร็จก็ส่งให้พนักงาน สำหรับน้ำแข็ง น้ำเปล่าบริการตัวเองครับ 

ใช้เวลารอนานพอประมาณครับ เพราะทางร้านรอให้ทำครบทุกเมนูก่อนจึงเสิร์ฟพร้อมกัน (แอบขัดใจเหมือนกัน ทำไมไม่ทยอยออกมา) สำหรับเมนูที่สั่งในครั้งนี้ 

1. ตำยอดมะพร้าว [40 บาท] จริงๆ แล้วจานนี้ถือว่าเป็นจานโปรดของผมเลยก็ว่าได้ ต้องสั่งกันทุกครั้งที่มาทาน แต่สำหรับวันนี้ผมว่า ยอดมะพร้าวค่อนข้างแก่ไปสักนิด แถมไม่ค่อยสดกรอบ ส่วนรสชาติติดไปทางหวานนำครับ 
2. ไก่ย่าง [60 บาท] ไก่ย่างเสิร์ฟพร้อมกับเครื่องใน รสชาติและความนุ่มเนื้อของไก่ถือว่าใช้ได้นะครับ ติดตรงที่ว่ามันไม่ร้อนเลยครับ เลยพาลทำให้มันชืดๆ ไป 
3. ต้มแซ่บกระดูกอ่อน [100 บาท] เนื้อติดกระดูกอ่อนไม่เหนียวมาก ในน้ำต้มแซ่บที่ผมเองก็ยังไม่แน่ใจว่ามันคือ ต้มแซ่บ หรือต้มยำน้ำใส ส่วนรสชาติก็พอซดได้เรื่อยๆ ไม่เน้นจัดจ้านครับ 
4. ปลาดุกฟู [100 บาท] เนื้อปลาดุกฟู คลุกเคล้ากับมะม่วง และเม็ดมะม่วงหิมพานต์ รสชาติหวานนำซะส่วนใหญ่ แต่ก็ทานได้เพลินดีครับ 
5. ข้าวเหนียว [20 บาท] ก็ข้าวเหนียวนี่แหละครับ ... จะเขียนทำไม ?? แต่จะบอกว่าที่นี่เสิร์ฟทั้งข้าวเหนียวสีขาว และสีดำครับ แต่ผมว่าข้าวเหนียวสีดำกับส้มตำ ไปด้วยกันไม่ค่อยได้นะครับ 

โดยรวมๆ สำหรับครั้งนี้ก็พอทานได้เรื่อยๆ ครับ ไม่ถึงกับอร่อยเวอร์ แต่ผมแอบผิดหวังตำยอดมะพร้าวนิดหน่อย เหตุผลก็ตามที่บอกครับ ส่วนผักที่ทางร้านจัดเสิร์ฟเคียงวันนี้ อย่างพวกแตงกวา ไม่สดกรอบเอาซะเลย - -“ ถ้าให้คะแนนเรื่องรสชาติและวัตถุดิบคงให้แค่ 2 ดาวครับ แต่เพิ่มอีก 1 ดาว เพราะว่าเจ้าของร้านเอาใจใส่ดี เป็นกันเอง ทำให้บรรยากาศชวนให้ทานอย่างรื่นรมย์ ^^ 
